Komission päätös,

tehty 5 päivänä joulukuuta 2002,

yhteisön osallistumisesta Armeniassa, Azerbaidzanissa ja Georgiassa suu- ja sorkkataudin torjumiseksi toteutettujen toimenpiteiden rahoitukseen ja päätöksen 2001/300/EY muuttamisesta

(tiedoksiannettu numerolla K(2002) 4806)

(2002/953/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 2001/572/EY(2), ja erityisesti sen 12 ja 13 artiklan,

sekä katsoo seuraavaa:

(1) A-, O- ja ASIA 1 -tyyppien suu- ja sorkkatauti on endeemistä Armeniassa, Azerbaidzanissa ja Georgiassa ja niihin rajoittuvissa maissa. Suu- ja sorkkatautiviruksen eri tyyppien ja alatyyppien olemassaolo ja uusien antigeenisesti erillisten virusten ilmaantuminen tälle alueelle muodostaa uhan yhteisölle ja vaarantaa yhteisön tukemia Turkin ponnistuksia torjua tautia.

(2) Yhteisö on tukenut läheisessä yhteistyössä suu- ja sorkkataudin vastaisen Euroopan toimikunnan (EUFMD) sekä Maailman eläintautijärjestön (OIE) kanssa suu- ja sorkkataudin vastaisia hätärokotuksia Armeniassa, Azerbaidzanissa ja Georgiassa vuosina 1999 ja 2000 rahaston nro 911100/MTF/INT/003/EEC välityksellä. Tuki keskeytettiin komission ja EUFMD:n yhdistetyn asiantuntijaryhmän vuonna 2000 näihin maihin tekemällä matkallaan havaitsemien puutteiden vuoksi.

(3) Alkuvuodesta 2002 komission EUFMD:n, YK:n elintarvike- ja maatalousjärjestön (FAO:n) ja OIE:n edustajat yhdessä Armenian, Azerbaidzanin ja Georgian korkeimpien eläinlääkintäviranomaisten kanssa laativat mainittujen maiden etelärajoja pitkin kulkevan rokotusvyöhykkeen luomista koskevan ohjelman, Turkin suojelemiseksi tehokkaammin suu- ja sorkkataudin tulolta.

(4) Suu- ja sorkkataudin leviämisen estämiseksi yhteisön olisi osallistuttava taudin valvontaan tähtääviin hätätoimenpiteisiin Armeniassa, Azerbaidzanissa ja Georgiassa.

(5) Yhteisön yhteistyöstä elintarvike- ja maatalousjärjestön kanssa erityisesti Euroopan komission toteuttaminen suu- ja sorkkataudin torjuntatoimenpiteiden osalta 30 päivänä maaliskuuta 2001 tehdyssä komission päätöksessä 2001/300/EY(3) ja päätöksen mukaisesti tehdyssä täytäntöönpanosopimuksessa säädetty määrä on riittämätön kattamaan tässä päätöksessä säädetyt menot. Yhteisön rahastoon nro 911100/MTF/INT/003/EEC maksaman osuuden kokonaismäärää olisi sen vuoksi lisättävä määrällä, joka tarvitaan EY:n, EUFMD:n ja OIE:n yhteisen suu- ja sorkkataudin torjuntaohjelman toteuttamiseen Armeniassa, Azerbaidzanissa ja Georgiassa.

(6) Euroopan komission ja FAO:n välillä tehty täytäntöönpanosopimus olisi muutettava päätökseen 2001/300/EY tehtävien muutosten huomioon ottamiseksi.

(7) Päätös 2001/300/EY olisi sen vuoksi muutettava vastaavasti.

(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Rahaston nro 911100/MTF/INT/003/EEC varoja, joista säädetään päätöksessä 2001/300/EY, käytetään seuraaviin toimenpiteisiin:

a) 1000000:n Al(OH)3-adjuvanttia sisältävää, 6 PD50 -tehoisen kolmoisrokoteannoksen ostaminen suu- ja sorkkatautiviruksen O1-, A-Iran 96- ja ASIA 1 -tyyppejä vastaan;

b) edellä a alakohdassa tarkoitetun rokotteen annosten jakaminen Armenian, Azerbaidzanin ja Georgian keskuseläinlääkintäviranomaisille käytettäväksi näiden maiden eläinlääkintäviranomaisten ja suu- ja sorkkataudin vastaisen Euroopan toimikunnan (EUFMD) kesken käydyssä kirjeenvaihdossa hyväksyttävässä sopimuksessa laaditun ohjelman mukaisesti niiden etelärajalla sijaitsevien alueiden taudille alttiisiin lajeihin kuuluvien eläinten hätärokotuksiin;

c) EUFMD:n nimeämän asiantuntijan suorittama rokotuskampanjan valvonta paikalla ja serologisen valvonnan järjestäminen;

d) muiden kuin rakenneproteiinien vasta-aineiden havaitsemiseksi tarvittavien testisarjojen hankkiminen, rokotuskampanjan seuranta ja tautitilanteen arviointi.

2 artikla

Edellä 1 artiklassa tarkoitettuja toimenpiteitä varten komissio siirtää rahastoon nro 911100/MTF/INT/003/EEC lisäksi 650000 Yhdysvaltain dollarin määrän.

3 artikla

Terveys- ja kuluttaja-asioiden pääosaston pääjohtaja valtuutetaan tekemään tarvittavat järjestelyt YK:n elintarvike- ja maatalousjärjestön (FAO) suu- ja sorkkataudin vastaisen Euroopan toimikunnan (EUFMD) kanssa 2 artiklassa säädettyjen toimenpiteiden panemiseksi täytäntöön.

4 artikla

Muutetaan päätös 2001/300/EY seuraavasti:

1) Korvataan 1 artiklan 2 kohta seuraavasti:

"2. Yhteisön rahoitukselliseksi velvoitteeksi 1 kohdassa tarkoitetun rahaston osalta vahvistetaan neljän vuoden ajaksi 1 päivästä tammikuuta 2001 alkaen enintään 2450000 euroa."

2) Korvataan 2 artiklan 3 kohta seuraavasti:

"3. Terveys- ja kuluttaja-asioiden pääosaston pääjohtaja valtuutetaan allekirjoittamaan komission puolesta 1 kohdassa tarkoitettu täytäntöönpanosopimus. Hänet valtuutetaan myös tekemään FAO:n kanssa muutettu täytäntöönpanosopimus 1 artiklan 2 kohdan muutosten huomioon ottamiseksi."

5 artikla

Tämä päätös on osoitettu kaikille jäsenvaltioille.

Tehty Brysselissä 5 päivänä joulukuuta 2002.

Komission puolesta

David Byrne

Komission jäsen

(1) EYVL L 224, 18.8.1990, s. 19.

(2) EYVL L 3, 6.1.2001, s. 27.

(3) EYVL L 102, 12.4.2001, s. 71.